"Saturday Night Live'i" 50. hooaeg

Ameerika Ühendriikide hilisõhtuse sketšikomöödia **"[[Saturday Night Live]]" 50. hooaja** esimene osa oli eetris 28. september 2024 NBC kanalil ja Peacocki voogedastusplatvormil. Esimese osa saatejuht oli Jean Smart ja muusikaline külaline Jelly Roll ning viimase episoodi, mis oli eetris 17. mai 2025, saatejuht oli Scarlett Johansson ja muusikaline külaline Bad Bunny. Hooaja jooksul olid eetris ka erisaated, millega tähistati SNL-i 50. aastapäeva. Tähistamine kulmineerus kolmetunnise juubelisaatega, mis oli eetris 16. veebruaril 2025.

## Näitlejad
Enne hooaja algust teatasid SNL-i põhinäitleja Punkie Johnson, kes oli saates alates 2020. aastast, ning täiendkoosseisu näitleja Molly Kearney, kes oli saates alates 2022. aastast, et lahkuvad saate näitlejate trupist. Seejärel vallandati täiendkoosseisu näitleja Chloe Troast, kes oli saates kaasa teinud ühe hooaja. Truppi lisandus kolm uut näitlejat: Ashley Padilla komöödiaklubist The Groundlings, stand-up koomik Emil Wakim ja TikToki sketšikoomik Jane Wickline.

Marcello Hernández, Michael Longfellow ja Devon Walker, kes kõik said 2022. aastal täiendkoosseisu näitlejateks, edutati põhinäitlejateks.

Lisaks kehastavad SNL-i endised näitlejad Dana Carvey, Maya Rudolph ja Andy Samberg ning näitleja ja stand-up-koomik Jim Gaffigan vastavalt Joe Bidenit, Kamala Harrist, Doug Emhoffi ja Tim Walzi, 5. novembril 2024 toimuvate USA presidendivalimistega seotud sketšides. Lisaks kehastas Mike Myers kolmes episoodis Elon Muski.

See oli viimane hooaeg Heidi Gardnerile (kes oli näitleja alates 2017. aastast), Ego Nwodimile (kes oli näitleja alates 2018. aastast), Michael Longfellowile ja Devon Walkerile (kes mõlemad liitusid saatega 2022. aastal) ning ainus hooaeg Emil Wakimile.

**paksus kirjas** on välja toodud Weekend Update'i uudisteankrud

## Stsenaristid
Enne uut hooaega liitus stsenaristidega Allie Levitan, Moss Perricone ja Carl Tart.

Stsenaristid Dan Bulla, kes liitus saatega 2019. aastal, ja Auguste White, kes liitus 2022. aastal, edutati stsenaariumi juhendajateks, liitudes teiste stsenaariumi juhendajate Celeste Yimi ja Will Stepheniga. Rosebud Baker, kes liitus stsenaristide tiimiga 2022. aastal, on ümber nimetatud ainult Weekend Update'i stsenaristiks.

Sudi Green, kes oli saate stsenarist aastatel 2015 kuni 2021, naasis stsenaristina hooaja esimeses pooles.

See oli viimane hooaeg Celeste Yimile, kes liitus saatega 2020. aastal, Auguste White'ile, Rosebud Bakerile ja Please Don't Destroy komöödiagrupi John Higginsile, kes oli saate stsenarist aastast 2021. Kauaaegne stsenarist Steven Castillo, kes oli stsenarist aastatel 2017 kuni 2021 ja kes liitus taas stsenaristidega 2024. aastal 49. hooaja poole peal ning oli kokkuvõttes stsenarist seitsmel mittejärjestikusel hooajal, lahkus saatetiimist teist korda. Ta sõnas, et tema tagasitulek SNL-i ei pidanudki olema pikaajaline ning ta soovis lihtsalt kaasa teha 50. hooajas.

## Produktsioon
2021. aasta lõpus teatas saate looja ja tegevprodutsent Lorne Michaels, et jätkab saate tootmist viiekümnenda hooaja lõpuni ,vihjates, et pärast seda võib ta jääda pensionile. Järgmisel aastal spekuleeris Kenan Thompson, et saate tootmine võib lõppeda pärast seda, kui Lorne Michaels oma ameti maha paneb. 49. hooajal teatas Michaels, et tema potentsiaalne järeltulija võiks olla SNL-i endine näitleja ja stsenarist Tina Fey, aga ta ei plaani teha mingeid suuri muutusi enne järgmise hooaja lõppu. Ta oli sama meelt 2024. aasta mais, kui kuulutati välja 50. hooaja juubelisaade, mis tähistab saate rikkalikku ajalugu ning on eetris 16. veebruaril 2025. The Hollywood Reporteri intervjuus enne uue hooaja algust sõnas ta, et ei plaani pärast hooaja lõppu pensionile jääda. Enne 50. hooaja algust 28. septembril hakkas NBC 2024. aasta suveolümpiamängude ülekannete vahel näitama saate tagasivaatavaid lõike ja ülevaateid. Michaels oli eelnevalt välja öelnud, et tal on plaan juubelisaatesse tuua tagasi kõige säravamad tähed eelmistest kümnenditest, sealhulgas ka saatejuhte ja muusikalisi külalisi, kes on saate kujunemisesse jätnud suure jälje.

31. juulil teatati, et 2024. aasta USA valimisperioodi ajal teeb saates kaasa Maya Rudolph, kes kehastab asepresidenti ja presidendikandidaati Kamala Harrist. Järgmisel päeval teatas põhinäitleja Punkie Johnson, et ta lahkub saatest pärast nelja aastat. 2. augustil teatas oma lahkumisest täiendkoosseisu näitleja Molly Kearney, kes oli saates olnud kaks hooaega. 9. septembril teatas oma lahkumisest täiendkoosseisu näitleja Chloe Troast, kes oli saates kaasa teinud ühe hooaja. Samal päeval teatati, et lisandub kolm uut täiendkoosseisu näitlejat: Ashley Padilla, Emil Wakim ja Jane Wickline. Täiendkoosseisu näitlejad Marcello Hernández, Michael Longfellow ja Devon Walker, kes kõik liitusid saatega 48. hooajal, edutati põhinäitlejateks.

11. oktoober 2024 esilinastus film "Saturday Night", mille režissöör on Jason Reitman. Film räägib loo "Saturday Night Live'i" tormilisest esimesest eetripäevast.

See oli pikaajalise töötaja Stephen „Demo“ DeMaria viimane hooaeg. Ta läks pärast hooaja lõppu pensionile, olles saatetiimis olnud 50 aastat alates 1975. aastast.

## Jaod

### Erisaated

## Viited